บสก.ซื้อหนี้เน่า5พันล้าน
บสก.ซื้อเอ็นพีแอลจากไทยพาณิชย์กว่า 5,000 ล้านบาทเพื่อนำเข้ามาเจรจาปรับโครงสร้างหนี้
7 ก.ย. 2554

บสก.ซื้อเอ็นพีแอลจากไทยพาณิชย์กว่า 5,000 ล้านบาทเพื่อนำเข้ามาเจรจาปรับโครงสร้างหนี้
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์  จำกัด (บสก.)     เปิดเผยว่า  บสก. ได้รับซื้อรับโอนสินทรัพย์ด้อยคุณภาพ (เอ็นพีแอล) จากธนาคารไทยพาณิชย์  ภาระหนี้รวม 5,298 ล้านบาท จากจำนวนลูกหนี้ 981 ราย มาบริหารจัดการ โดยส่วนใหญ่เป็นลูกหนี้ที่อยู่ในเขตกรุงเทพฯ และปริมณฑล คิดเป็น 64% และเป็นลูกหนี้ที่อยู่ในเขตต่างจังหวัด 36%  ทั้งนี้ บสก.จะมีหนังสือแจ้งให้ลูกค้ารับทราบ เพื่อเข้ามาเจรจาปรับโครงสร้างหนี้     
นายสุเมธกล่าวว่าในปีนี้ บสก. ได้ทยอยรับซื้อรับโอนสินทรัพย์ด้อยคุณภาพจากสถาบันการเงินมาบริหารจัดการอย่างต่อเนื่อง โดยรับซื้อ NPL จากสถาบันการเงินแล้ว 4,275 ล้านบาท รวมทั้งอยู่ระหว่างเจรจากับสถาบันการเงินเพื่อรับซื้อทรัพย์สินรอการขาย (NPA) มูลค่าประมาณ 6,000 ล้านบาท ซึ่งคาดว่าจะทราบผลภายในสัปดาห์นี้ โดยก่อนหน้านี้ได้รับซื้อ NPA จากกองทุนเพื่อการฟื้นฟูและพัฒนาระบบสถาบันการเงิน มาบริหารอีก จำนวน 93 รายการ มูลค่า 675 ล้านบาท ซึ่งคาดว่าในปีนี้ บสก. คาดว่าจะสามารถรับซื้อรับโอน NPL และ NPA จากสถาบันการเงินมาบริหารจัดการได้ประมาณ 20,000 ล้านบาท ซึ่งสูงกว่าเป้าหมายที่กำหนดไว้
ปัจจุบัน บสก. มี NPL ในความดูแลทั้งสิ้น 44,286 ราย คิดเป็นมูลค่า 234,723 ล้านบาท ขณะที่มี NPA จำนวน 14,173 ราย คิดเป็นมูลค่า 35,971 ล้านบาท โดยวัตถุประสงค์หลักของการรับซื้อทรัพย์สินจากธนาคารพาณิชย์มาบริหารจัดการ มุ่งเน้นการเป็นเครื่องมือสำคัญของรัฐที่จะช่วยแก้ปัญหาและลดหนี้ด้อยคุณภาพในระบบสถาบันการเงิน เพื่อส่งเสริมการพัฒนาเศรษฐกิจของประเทศอย่างมีประสิทธิภาพต่อไปในอนาคต